ప్రవాసులు పంపే డబ్బు తగ్గుతోంది!
- భారత్‌లో 5% తగ్గి 65.5 బిలియన్‌ డాలర్లకు
- చమురు ధరలు తగ్గడం, మందగమనమే కారణం
- రానున్న రోజుల్లో మరింత పడిపోయే అవకాశం
- ప్రపంచ బ్యాంకు ఆవేదన
వాషింగ్టన్‌: చమురు ధరలు పడిపోవడం, అభివృద్ధి చెందిన దేశాల ఆర్థిక వృద్ధి మందగించడం తదితర కారణాల మూలంగా ప్రవాసులు భారత్‌కు పంపే ఆదాయం దాదాపు 5 శాతం మేర కుంగే అవకాశం ఉన్నట్లు ప్రపంచ బ్యాంకు అంచనా కట్టింది. దాదాపు 69.0 బిలియన్‌ డాలర్ల విదేశీ రాబడితో 2015లో ప్రపంచంలోనే అత్యధికంగా ప్రవాసులు డబ్బు పంపిన దేశంగా భారత్‌ రికార్డు సృష్టించిన విషయం తెలిసిందే. అంతర్జాతీయంగా ప్రతికూల పరిస్థితుల నేపథ్యంలో ఈ ఏడాది ప్రవాసులు పంపే సొమ్ము భారత్‌లో 5 శాతం, బాంగ్లాదేశ్‌లో 3.5 శాతం తగ్గే అవకాశం ఉన్నట్లుగా బ్యాంక్‌ తెలిపింది. కాగా, ఇదే కాలంలో పాకిస్థాన్‌లో ఇది 5.1 శాతం, శ్రీలంకలో 1.6 శాతం మేర పెరిగే అవకాశం ఉన్నట్లుగా బ్యాంక్‌ తన తాజా నివేదికలో విశ్లేషించింది. భారత్‌కు విదేశాల నుంచి వచ్చే డబ్బు తగ్గనున్నప్పటికీ రెమిట్టెన్సెస్‌ జాబితాలో అగ్రస్థానాన్నే కొనసాగే అవకాశం ఉన్నట్లుగా తెలిపింది. ఈ ఏడాది విదేశాల నుంచి ప్రవాసులు పంపే ఆదాయం భారత్‌లో 65.5 బిలియన్‌ డలర్లతో అగ్రస్థానంలో నిలిచింది. ద్వితీయ స్థానంలో చైనా (65.2 బిలియన్‌ డాలర్లుగా) ఉండగా, పాకిస్థాన్‌ (20.3 బిలియన్‌ డాలర్లతో) అయిదో స్థానంలో నిలిచింది.2016లో మొత్తం దక్షిణాసియాలో రెమిట్టెన్సెస్‌ 2.3 శాతం మేర తగ్గే అవకాశం ఉందని తెలిపింది. గత ఏడాది ఈ తగ్గుదల 1.6 శాతంగా ఉంది. మధ్య ప్రాచ్యములోని సౌదీ అరేబియా, కువైట్‌, యూఏఈ, ఖతార్‌, బెహరైన్‌, ఒమెన్‌ దేశాలలో చమురు ధరలు తగ్గడం, లేబర్‌ మార్కెట్‌లో ఒడిదొడుకులు విదేశాల నుంచి అందే సొమ్ముపై తీవ్ర ప్రభావం చూపుతున్నట్లు తెలిపింది. సౌదీ అరేబియాలో జాతీయికరణ విధానాల కారణంగా కూడా ఆదాయం అంతకంతకు తగ్గే అవకాశం ఉన్నట్లు తెలిపింది. కరేబియన్‌, లాటిన్‌ అమెరికాల నుంచి అందుతున్న ఆదాయం కారణంగా ఈ ఏడాది విదేశాల నుంచి వచ్చే సొమ్ములో కొంత పెరుగుదల కనిపిస్తున్నట్లు తెలిపిం ది. ప్రవాసులు పంపే ఆదాయం తగ్గడం మూలంగా దీనిపై ఆదారపడి జీవించే కుటుంబాల వారు పలు సమస్యలను ఎదు ర్కోవాల్సి వస్తుందని బ్యాంక్‌ తెలిపింది. ప్రపంచ ఆర్థిక వ్యవస్థకు రెమిట్టెన్సెస్‌ చాలా కీలకమని బ్యాంక్‌ అభిప్రాయడింది. ఈ పరిణామం ఆయా దేశాల ఆర్థిక వ్యవస్థలకు పెను సవాళ్లను విసురుతూసే వాటి వృద్ధిని తీవ్రంగా ప్రభావితం చేసే అవకాశం ఉన్నట్లుగా ప్రపంచ బ్యాంకు 'గ్లోబల్‌ ఇండికేటర్‌ గ్రూపు' డైరెక్టర్‌ అగస్టో లోఫేజ్‌-క్లారోస్‌ తెలిపారు.
మీ స్నేహితులకు రికమెండ్ చెయ్యండి